*Rasprava o presvetom sakramentu (Disputa)*, freska, 500 × 770 cm, *Stanza della Segnatura*.
*Atenska škola*, freska, 500 × 770 cm, *Stanza della Segnatura*.
*Parnas*, freska promjera oko 670 cm, *Stanza della Segnatura*.
**Rafaelove sobe** (talijanski: *Stanze di Raffaello*) su sobe u Vatikanskoj palači, iznad Borgijinih odaja, u kojoj se čekalo na audijenciju kod papa. Slike se zovu "Rafaelovim" jer su ukrašene veličanstvenim Rafaelovim freskama.

Neke od soba već su bile ukrašene freskama Perugina, Sodome i drugih. No, netom što je upoznao Rafaela, papa Julije II. je odlučio sastrugati zidove povjerivši mladom Rafaelu da ih ponovo oslika.

U prvoj sobi (tzv. *Konstantinovoj*, *Stanza di Constantino*) predstavljena je legenda o Konstantinovom životu. Rafaelo nije u njoj naslikao niti jedan lik, jer je do svoje smrti stigao pripremiti samo crteže. Prvu fresku, *Ukazanje Križa*, koja predstavlja Konstantinovu pobjedu nad Maksencijem kod Rima 312. naslikao je Giulio Romano, odmah nakon učiteljeve smrti.

*Heliodorova soba* (*Stanza di Eliodoro*), druga po redu, oslikana je 1511.-1514. a dobila je ime po freski koja pokazuje *Tjeranje Heliodora* na kojoj je Rafael prikazao sebe kako stoji pored papinskog trona odjeven u dugi crni ogrtač. Sadržaji oslikani u ovoj sobi u potpunosti su prožeti veličanjem papinstva. Iznad prozora je prizor *Čudo u Bolseni* i opisuje kako je 1264. čudo uvjerilo nekog svećenika, koji je sumnjao da je Krist zbiljski nazočan u svetom sakramentu euharistije. Freska *Oslobađanje sv. Petra iz zatvora* položena je veoma umješno oko prozorskog otvora. Tri različita svjetla, mjesečevo, anđeoske aureole i stražarske baklje, izražena su osobito djelotvorno. *Atilin susret* je aluzija na sukobe s Francuskom.

U trećoj, najljepšoj sobi (*Stanza della Segnatura*), divimo se prvome Rafaelovom ostvarenju: *Raspravi o presvetom sakramentu*, dovršenome 1509. godine. Sadržaj te predivne freske je slavljenje euharistije. Na suprotnom zidu je vjerojatno najpoznatija freska: *Atenska škola*, alegorija antičke filozofije kao prethodnice kršćanske mudrosti. Slavljenje Razuma sučeljeno s veličanjem Vjere. Između stotina slavnih znanstvenika antike i renesanse umjetnik je stavio i svoj lik; jedini koji gleda izravno u promatrača. Iznad prozora možemo promatrati *Parnas*, grčku mitsku planinu bogova gdje Apolon svira violinu među muzama (prikazanim po prvi put nakon antike), ispred grupe pjesnika kao što su Alkej, Korina, Petrarka, Anakreon, Eneja i usamljena Sapho (jedina koja ne nosi znak laureata) kao i grupe među kojima su Dante, Homer, Vergilije te još pjesnika: Pindar, Sannazzaro, Horacije, Propetije, Tibulije, Kato, Ovidije s Ariostom u sredini. Ova veličanstvena freska veliča pjesništvo i ljepotu.

Posljednju sobu (*Stanza dell'Incendio*), nazvana po *Požaru u Borgu*, oslikali su Rafaelo i njegovi učesnici 1514.-1517. za Lava X. Freska prikazuje požar u "Lavljem gradu" koji je Lav IV. ugasio na čudesan način. Na lijevoj strani prikazana je *Pomorska pobjeda Lava IV. nad Saracenima*.

Poveznice
---------

* Vatikanski muzeji
* Sikstinska kapela
* Visoka renesansa
* Atenska škola

Vanjske poveznice
-----------------

***Rafaelove sobe*** na Wikimedijinoj ostavi

* Vatikanske sobe